
שינויים בתקציב לשנת 2010

היו"ר משה גפני:


בוקר טוב, אני מתכבד לפתוח את ישיבת ועדת הכספים. על סדר היום שינויים בתקציב לשנת 2010.


בתחילת השבוע אמרתי שביטלתי פגישה עם שר האוצר בגלל מענקי האיזון של הרשויות.  בשיחה שהייתה לי אתו, חשבתי שיש פתרון לבעיית של מענקי האיזון, השביתות מיותרות, היום תוכננה להתקיים כאן הפגנה גדולה שאני הייתי אמור להופיע בה, והיו אמורים להתקיים עיצומים בערב פסח, דבר שהוא רע, מה גם שיש פתרון שהוא בר ביצוע.

פניה קירשנבאום:

פתרון שהוא הציע או שאתה הצעת?

היו"ר משה גפני:


אני.


אתמול, במהלך ישיבת ועדת הכספים, התקשר לכאן שר האוצר וביקש שבכל זאת אבוא אליו מכיוון שמתקיימת פגישה עם השלטון המקומי והוא נוטה לקבל את ההצעה שלי.

אמנון כהן:

הוא זה שלא רצה מתווכים בדרך.

היו"ר משה גפני:


נכון, הוא לא רצה מתווכים. אני הפסקתי את הישיבה והלכתי לשם והצעתי שהם יפסיקו את העיצומים ואת השביתות ויבטלו את ההפגנה שנועדה להתקיים היום, ואז משרד האוצר יעביר להם באופן מיידי 2 מיליארד ו-400 מיליון שקלים. זאת אומרת, תוספת של 600 מיליון שקלים. 100 מיליון שקלים נוספים בחודש הקרוב ו-100 מיליון שקלים בתוך חודשיים-שלושה. זאת אומרת, מענקי האיזון יעמדו על 2,6 מיליארד שקלים כאשר הדיון לשנת 2011 לא יתחיל ממיליארד ו-800 מיליון אלא יתחיל מ-2 מיליארד ו-400 מיליון או מ-2 מיליארד ו-600 מיליון. בכל אופן, בוודאי לא ממיליארד ו-800 מיליון. כמו כן, יוקם צוות לנושא של תאגידי המים ולמענקי הפיתוח.


אני הלכתי לשם והצעתי את ההצעה הזאת. הם יצאו להתייעצות ולאחר מכן קיבלו את ההצעה. שר האוצר הודיע שהוא מקבל את ההצעה ואני שמח לומר שהשביתה בוטלה וכך גם ההפגנה. לא נעים לי להשתתף בהפגנות.

פניה קירשנבאום:

של מי הצוות לתאגידי מים?

היו"ר משה גפני:


של השלטון המקומי והאוצר. אנחנו לא מעורבים בזה. זאת אומרת, אנחנו יכולים לתת מטריה מלמעלה, אבל מדובר באנשי מקצוע.

פניה קירשנבאום:

הוא שוב דיבר אתך על הזזת כסף מרשויות גדולות לרשויות קטנות?

היו"ר משה גפני:


לא, ממש לא. זה ממש לא הנושא. הנושא הוא לסיים את השביתה רק בנושא של מענקי האיזון ודווקא ייאמר לשבחם שהיה שם רון חולדאי ומרים פיירברג שלא תלויים במענקי איזון אבל הם השתתפו עם בוחבוט במאבק הזה.

פניה קירשנבאום:

כי הוא רצה להוריד מהם כסף ולהעביר לרשויות קטנות. לכן הם באו לשם, כדי להגן על הכספים שלהם.

היו"ר משה גפני:


יכול להיות, אבל את יודעת שמתוך שלא לשמה, בא לשמה. הסיבות לא חשובות אלא מה שחשוב הוא שהשביתה הסתיימה.

בשנת 2011 בוועדת הכספים, אם אני אהיה היושב ראש כמובן – משום הכל בבניין הזה זמני  - אנחנו נצטרך לעמוד בתוקף על כך שבתוך בסיס התקציב יהיו מענקי איזון ברמה סבירה ולא להתחיל לנהל משאים ומתנים.


לגבי הפגרה. הכל תלוי אם יהיו דברים דחופים או לא אבל אני אשתדל שלא תהיינה יותר מדיי ישיבות בזמן הפגרה. אני חושב שוועדת הכספים עבדה קשה במהלך השנה האחרונה. לפני פסח אני אשתדל שלא תהיינה ישיבות, אלא אם כן יהיה משהו דחוף באמת ואז מנהל הוועדה יודיע שלושה ימים קודם. כאמור, לפי התוכנית, עד פסח לא תהיינה ישיבות. אם המצב יהיה שגרתי, ב-14 בחודש, זאת אומרת, באמצע הפגרה, אנחנו נקיים ישיבה. אם יהיו ישיבות, הן תהיינה ביום רביעי, אחרי פסח. שלושת ימי רביעי הם ימים שרחוקים מהחגים ולכן אם נקיים ישיבה, היא תתקיים ביום רביעי. אם לא יהיה נושא דחוף, תהיה ישיבה ב-14 בחודש.  אם אין שום דבר קריטי ודחוף, הישיבה שתתקיים תהיה יומיים אחרי יום הזיכרון, ב-14 באפריל. במידה שיהיו דברים דחופים, תתקיים ישיבה גם ב-7 באפריל וגם ב-21 באפריל. אני אשתדל שזה לא יהיה.

חיים אורון:

איך אנחנו נספיק לדון בתקציב ארבע-שנתי אם יש לנו כל כך מעט ישיבות?

היו"ר משה גפני:


זה כבר ארבע-שנתי? אני שמעתי על תלת-שנתי.

חיים אורון:

יש הסתייגות לחוק שבמקום שנתיים נעשה ארבע.  כל הנימוקים שעובדים על שנתיים, לפי דעתי עובדים בחזקה על ארבע ואני מציע שנאמר את זה לשר. אנחנו הרבה יותר חדשניים ממנו.

היו"ר משה גפני:


אתה מציע גם לדחות את הבחירות?

חיים אורון:

לא, ההצעה שלי יותר משוכללת. יהיה תקציב ארבע-שנתי לסירוגין עם הבחירות. זאת אומרת שאף פעם הבחירות לא יחפפו תקציב. נניח שיש עכשיו תקציב ארבע-שנתי, הבחירות בפעם הראשונה יזוזו לשש שנים ואז בכלל לא תהיה בעיה כי הכל יהיה ארוך טווח ואפשר יהיה להתקדם.

אורי אורבך:

למה צריך את העניין הזה של הבחירות?

היו"ר משה גפני:


נדון על זה.


דיבר אתי סגן הממונה על התקציבים. צריך להגיע צו על ניצולי השואה כדי לשלם להם רטרואקטיבית אבל הצו עדיין לא מוכן. אם אנחנו לא מקיימים ישיבה עד פסח, אמנם יקבלו את זה רטרואקטיבית, אבל אנחנו גורמים להם נזק. ביקשתי ממנו, היות שהיום יש יום ארוך בכנסת, להביא את הצו עד הערב. מדובר בשני צווים. אם הצווים יגיעו, אנחנו נגיע בעוד מועד ונכנס את הוועדה במהלך היום כדי לאשר את הצווים האלה, אם הם אכן יגיעו. 

פניה קירשנבאום:

אנחנו גם נשב בפגרה?

היו"ר משה גפני:


הסברתי. אני אשתדל לקיים רק ישיבה אחת בזמן הפגרה והיא תהיה ב-14 באפריל, יומיים אחרי יום הזיכרון לשואה ולגבורה. במידה שיהיו דברים דחופים, אני אקיים ישיבה ביום רביעי לפני כן וביום רביעי אחרי כן. אני אשתדל שלא לקיים ישיבות. אגב, אם יהיו דברים דחופים, גם תהיה ישיבה בשבוע הבא  ואני ממש לא רוצה לעשות את זה. אני מקווה שלא יהיו דברים דחופים. אומר חבר הכנסת אורון שיכול להיות שיביאו תקציב לארבע שנים ביחד, אז בעזרת השם נכנס את הוועדה.

חיים אורון:

הייתה לי הצעה שאני בטוח שליברמן יקבל אותה והיא לעשות את זה לסירוגין. ארבע שנים תקציב וארבע שנים בחירות, אבל שזה לא יהיה חופף.


אני מציע שבעניין הצווים על השואה נסמיך אותך.

היו"ר משה גפני:


לא, אין דבר כזה. צריך ישיבת ועדה.

חיים אורון:

קח עוד חבר אחד.

היו"ר משה גפני:


לא. 

חיים אורון:

אם הצווים לא יגיעו היום.

היו"ר משה גפני:


אם הצווים לא יגיעו היום, אני לא אעשה את זה בערב פסח כי מדובר בתשלום רטרואקטיבי. אני לוחץ עליו, דיברתי אתו הבוקר, עם משה בר סימנטוב והוא עושה מאמץ כדי שזה יגיע היום. אמרתי לו שזה יכול להגיע עד מאוחר בלילה. אני כנראה אבקש אישור מיושב ראש הכנסת.


במשך היום אנחנו נקיים ישיבה נוספת של הוועדה. אני מניח שבמהלך היום נקיים דיון גם בסעיף השני שהבוקר הוספנו לסדר היום והוא  החלטה לפי סעיף 21 לסעיף 41 לחוק שירות המדינה (מינוים) (פטור ממכרז למשרת חשב הכנסת). הם רוצים פטור ממכרז למינוי  חשב הכנסת וצריך לקיים על זה דיון כי אנחנו צריכים לקבל החלטה. זאת בקשת הנהלת הכנסת, יושב ראש הכנסת, מנכ"ל הכנסת.

חיים אורון:

אולי יש להם נימוק טוב.

היו"ר משה גפני:


רבותיי, על סדר היום שינויים בתקציב לשנת 2010.

פנייה מספר 80 – משרד הרווחה

חנן פריצקי:

הבקשה נועדה לבצע שינויים פנימיים במשרד הרווחה, בעיקר הגדלת תקציב לוועדות החלטה. זה חלק מפרוייקט ילדים בסיכון. אנחנו גם מתקצבים שם את האפוטרופוס. פנייה קטנה ודחופה.

אמנון כהן:

אני בעד.

היו"ר משה גפני:


אנחנו מצביעים.

ה צ ב ע ה

פנייה מספר 80 – אושרה פה אחד

פנייה מספר 81 –
אשרה רודב:

הפנייה נועדה  לביצוע שינויים פנימיים בהתאם לסדרי עדיפויות של המשרד.

היו"ר משה גפני:


200 אלף שקלים. מה זה? זה לשכר?

אשרה רודב:

הם מסיטים כסף מקניות  לשכר כדי לממן חלק מעלויות הפרישה לעובדים.

היו"ר משה גפני:


אנחנו מצביעים.

ה צ ב ע ה

פנייה מספר 81 – אושרה פה אחד

פניות מספר 83 ו-84 – המדען הראשי

אלון מסר:

הפנייה נועדה לתקצוב סכום של 391.5 מיליון שקלים בהוצאה ו-294.4 מיליון שקלים בהרשאה להתחייב למדען הראשי של משרד התעשייה, המסחר והתעסוקה עבור מימון מחקר ופיתוח לתעשייה, בהתאם להסכמי השולחן העגול לשנת 2009.

היו"ר משה גפני:


זה הסכם קואליציוני? מה אלה הסכמי השולחן העגול? אלה הסכמים קואליציוניים?

אלון מסר:

אלה הסכמים עם ההסתדרות. הסכמים עם התעשיינים וההסתדרות.

היו"ר משה גפני:


למה הכסף מיועד?

אלון מסר:

למימון מחקר ופיתוח בתעשייה. פעילות של המדען הראשי במשרד התעשייה, המסחר והתעסוקה.

היו"ר משה גפני:


מה שאישרנו אתמול קשור לזה? את ההוראות של הפריפריה.

אלון מסר:

זה קשור למדען הראשי במשרד התעשייה, אבל זה מסלול אחר שהוא מפעיל במסגרת הזאת.

היו"ר משה גפני:


זה מה שהשיג עופר עיני?

אלון מסר:

כן. במסגרת ההסכם של עופר עיני.

היו"ר משה גפני:


יכול להיות שכאשר אני אפרוש מהכנסת, אני אעשה מחקר על הנושא של ההסכמים הקואליציוניים, זאת אומרת, למה המדינה לא עושה את זה ולמה צריך שמישהו יבקש ממנה. זה יורד מההסכמים הקואליציוניים. 391.5 מיליון שקלים יורדים מהסעיף של ההסכמים הקואליציוניים. מה יורד מהסעיף הזה? זה יורד על חשבון מפלגה מסוימת או שזה יורד סתם מהסעיף?

אלכס מילר:

כנראה יש עודפים ולא ניצלתם את כל הכסף שהיה בהסכמים קואליציוניים.

היו"ר משה גפני:


אתם ניצלתם?

יוגב גרודס:

אני אסביר. הכסף של ההסכמים הקואליציוניים והשולחן העגול הוא בבאלק אחד. זה לא יורד מכסף של מפלגה כלשהי.

היו"ר משה גפני:


את זה שאלתי. בסדר. אם כן, זאת התשובה.

אמנון כהן:

זה החלק של מפלגת העבודה.

היו"ר משה גפני:


זה לא של מפלגת העבודה. זה החלק של מפלגת העבודה?

יוגב גרודס:

לא. אלא אם אתה רוצה לשייך את עופר עיני למפלגת העבודה.

היו"ר משה גפני:


אנחנו מצביעים.

ה צ ב ע ה

פניות מספר 83 ו-84 – אושרו פה אחד

פנייה מספר 87 – שני תקני שיא כוח אדם

צחי דוד:

הפנייה נועדה לתקצוב שינויי כוח אדם שבוצעו בשנה שעברה ולא נכנסו לבסיס התקציב. מדובר בהעברת 2 תקנים, אחד של עובד ממע"צ הישנה למשרד הדתות, ועובד ממשרד השיכון למשרד הדתות.

היו"ר משה גפני:


מה עושים העובדים האלה?

צחי דוד:

העובד ממע"צ מתעסק בתחום ההנדסה שם, פיתוח בתי כנסת, מקוואות, והעובד ממשרד השיכון, איזשהו תקן שעבר שאני יכול לבדוק את הפירוט, אבל הוא ירד ממשרד השיכון וזאת לא תוספת של תקן. שני תקנים ללשכת המנכ"ל. שני עוזרים. פנייה דומה אושרה על ידכם בשנה שעברה, זה לא נכנס לבסיס וזה חידוש של אותה פנייה.

היו"ר משה גפני:


ושוב זה לא נכנס לבסיס?

צחי דוד:

הפנייה אושרה רק לקראת סוף שנה שעברה. לקראת 2011 זה ייכנס.

היו"ר משה גפני:


אנחנו אישרנו את זה ב-2009?

צחי דוד:

ממש בסוף השנה. כן. אתם אישרתם את זה בסוף 2009 אחרי שזה חיכה בוועדה כשלושה חודשים.

היו"ר משה גפני:


התקנים הם אחד ממע"צ שהוא יעסוק בהנדסה של פיתוח בתי עלמין ומקוואות, ושניים הם עוזרים של המנכ"ל.

צחי דוד:

שניים הם עוזרים של המנכ"ל. 

היו"ר משה גפני:


איפה היו העובדים האלה קודם לכן? העוזרים של המנכ"ל.

צחי דוד:

אלה עובדים חדשים ללשכת המנכ"ל.

היו"ר משה גפני:


הם לא הועברו ממשרדים אחרים.

צחי דוד:

לא. שני תקני שיא כוח אדם ועוד שניים ללשכת המנכ"ל.

אלכס מילר:

שם קיצצו וכאן הוסיפו.

צחי דוד:

אני אסביר שוב.

היו"ר משה גפני:


לא, אני אסביר. שניים הועברו ממשרד השיכון וממע"צ למשרד לשירותי דת.

צחי דוד:

נכון.

היו"ר משה גפני:


חוץ מזה מתווספים שני תקנים שיהיו עוזרים למנכ"ל.

צחי דוד:

נכון.

היו"ר משה גפני:


המנכ"ל צריך עוד שני עוזרים.

אמנון כהן:

כן, הוא עובד קשה.

היו"ר משה גפני:


אנחנו מצביעים.

ה צ ב ע ה

פנייה מספר 87 – אושרה פה אחד

אמנון כהן:

רביזיה. אני רוצה לדעת את הפרטים של שני העובדים האלה.

היו"ר משה גפני:


חבר הכנסת אמנון כהן מבקש רביזיה.

פניה קירשנבאום:

אם הוא מבקש רביזיה על שירותי דת, אני מצטרפת. גם אני רוצה רביזיה.

היו"ר משה גפני:


מה את רוצה לדעת?

פניה קירשנבאום:

אני רוצה לבדוק.

היו"ר משה גפני:


אני לא מתעניין.

אמנון כהן:

אם את רוצה לבדוק, אני מוריד את הרביזיה.

היו"ר משה גפני:


חברת הכנסת קירשנבאום, תני לו לבד.

פניה קירשנבאום:

בסדר.

צחי דוד:

אני מבקש להבהיר שוב שזאת פנייה שאושרה כבר בשנה שעברה.

היו"ר משה גפני:


אנחנו הבנו. אחרי שאמרת פעם אחת הבנו, וטוב שאמרת כיוון שלא ידענו שאישרנו את זה.

אמנון כהן:

תאמר למנכ"ל הדתות שאמנון כהן עיכב את הפנייה ושם רביזיה.

היו"ר משה גפני:

פנייה מספר 88 – משרד הבינוי והשיכון

צחי דוד:

הפנייה נועדה לתקצוב מערכת מדרוג שכר דירה במשרד השיכון. המערכת אמורה לייעל את ניהול שכר הדירה בדיור הציבורי.

אלכס מילר:

כמה כסף יש לשכר דירה?

צחי דוד:

כמה שכר דירה משולם?

היו"ר משה גפני:

לא. כמה תקציב קיים?

אלכס מילר:

כמה כסף עומד לרשות הפרוייקט הזה?

צחי דוד:

המערכת הזאת תנהל כמה עשרות מיליוני שקלים של שכר דירה.

אלכס מילר:

כמה עולה המערכת?

צחי דוד:

זה כבר החלק האחרון של המערכת. היא עלתה כמה מיליוני שקלים. מדובר בניהול שכר דירה מדורג. יש חלק משכר הדירה שהוא מדורג בדיור הציבורי.

היו"ר משה גפני:


אנחנו מצביעים.

ה צ ב ע ה

פנייה מספר 88 – אושרה פה אחד

פניות מספר 89 עד 93 -

יוגב גרודס:

הפנייה נועדה להעביר 2 מיליון שקלים לשיקום עובדת, הגן הלאומי במקום בעקבות הסיפור שהיה שם בשנה שעברה, ועוד מיליון שקלים לאכיפה של ציד המבוצע על ידי עובדים זרים, ועוד מיליון שקלים לטיפול בחיות בר. בסך הכל מדובר ב-4 מיליון שקלים.

היו"ר משה גפני:


אנחנו מצביעים.

ה צ ב ע ה

פניות מספר 89 עד 93 – אושרו פה אחד

פנייה מספר 94 –
שירה גרינברג:

הפנייה נועדה להעברת 10 מיליון שקלים עבור רשת שובו העוסקת בקליטת עלייה במסגרת החינוך העצמאי.

אלכס מילר:

מאיפה לוקחים כסף?

אמנון כהן:

לא לוקחים כסף.

שירה גרינברג:

נותנים כסף מהרזרבה של המשרד.

היו"ר משה גפני:


אנחנו מצביעים.

ה צ ב ע ה

פנייה מספר 94 – אושרה פה אחד

פנייה מספר 95 –
הפנייה הזאת הגיעה עכשיו. אני מתנצל בפני חברי הוועדה. כל מה שיגיע, אני אביא כי אחרת זה יתעכב. הפנייה הזאת הגיעה רק עכשיו.

שירה גרינברג:

הפנייה נועדה לתקצב 118 מיליון שקלים בהרשאה להתחייב, וגם זה בשל הסכם השולחן העגול. 

אמנון כהן:

אדוני, אני רוצה להשתתף בשולחן העגול. שם מקבלים הכל.

היו"ר משה גפני:


גם זה השולחן העגול?

שירה גרינברג:

כן. 

היו"ר משה גפני:


תסבירי. חידוש מבנים במשרד החינוך, זה שולחן עגול?

שירה גרינברג:

במסגרת ההסכם של השולחן העגול שהיה עם ההסתדרות והתעשיינים ושרגא ברוש, סוכם על סך של  400 מיליון שקלים שילכו לשיפוץ מוסדות חינוך כאשר 200 מיליון בשנת 2009 ו-200 מיליון ב-2010. לאחר מכן היה פלט וה-200 מיליון האלה כרגע הם 173 מיליון לשנת 2010. בשנה שעברה כבר נתתם ואישרתם את ההרשאות.

היו"ר משה גפני:


אנחנו נאשר גם עכשיו.

שירה גרינברג:

עכשיו מדובר על החלק של שנת 2010.

חיים אורון:

אני מציע שבהסתייגות לתקציב ארבע-שנתי נכתוב למעלה שכל ההוצאה כאן היא על פי סיכומים שהתקבלו בשולחן העגול כתשלומים. 

היו"ר משה גפני:


בשולחן העגול יושב יושב-ראש ההסתדרות ויושב-ראש התעשיינים והם מחליטים על שיפוץ בתי הספר?

שירה גרינברג:

הם החליטו לתת כסף לשיפוץ.

פניה קירשנבאום:

זה ממש משמח אותי שהם מחליטים לתת כסף.

היו"ר משה גפני:


חבר הכנסת אורון, אתה ידעת על זה?

חיים אורון:

כן. אתה לא מבין שהתקציב הזה, אורי יוגב סגר עסקה -  עכשיו מדברים פוליטיקה – להחזיק ממשלה, לתת 3 מיליארד שקלים לשר הביטחון. כל זה, זה הסיפור הזה. יש לך סעיף של כמה מאות מיליוני שקלים שהם כספים קואליציוניים ובזה קנו אתכם, ויש עוד כמה מיליארדי שקלים.

היו"ר משה גפני:


להפך, אותנו מכרו. ב-2011 לא יהיה מה שהיה אתנו. מה שיסוכם, יהיה בבסיס התקציב. תגיד את זה לשר האוצר. אתה חבר שלו? תגיד לו. לא יהיה משא ומתן.

חיים אורון:

כל חבר שבא לוועדת הכספים, יש לו התרת נדרים מראש.

היו"ר משה גפני:


אנחנו נאשר את זה כי זה חשוב מאוד. אני חושב שמשרד החינוך צריך את הכסף וזה בסדר גמור, אבל אני הולך לבדוק את זה.  אתה ידעת על חידוש מבנים?

חיים אורון:

אני מציע לבקש את כל הסכומים שהיו בשולחן העגול.

אמנון כהן:

כן, את כל ההסכמים.

שירה גרינברג:

יש הסכם שגם אנחנו יכולים להעביר.

היו"ר משה גפני:


אני מבקש מה שביקש חבר הכנסת חיים אורון. אנחנו מבקשים ממשרד האוצר, ממך, להביא לנו כדי שנדע למה אנחנו הולכים ונחליט מי מנהל את המדינה.

פניה קירשנבאום:

למה אנחנו צריכים לאשר?

היו"ר משה גפני:


את רוצה שהם יהיו ועדת כספים? שירה, תעבירי לנו את הפרטים האלה.

חיים אורון:

לא שמת לב עת קיימנו את הדיון על בנק ישראל מי בסוף מחליט?

היו"ר משה גפני:


אנחנו מצביעים.

ה צ ב ע ה

פנייה מספר 95 – אושרה פה אחד

בקשה מספר 30002 – משרד הקליטה

אופיר להב:

ההודעה היא בדבר עודפים בסך 241 מיליון שקלים, 75 אחוזים מ-2009 ל-2010, עודפים מחויבים שהמשרד חתום עליהם. יש ספקים בכל הנושאים כמו תעסוקה, יזמות, מדענים, קליטה בקהילה, סיוע לאוכלוסיות ייחודיות.

היו"ר משה גפני:


מה זה לימודי יהדות?

קריאה:

יש תוכנית מיוחדת.

אמנון כהן:

זהות יהודית. יש להם פרוייקט יפה מאוד. חבל שאין מספיק כסף שם כי הפרוייקט הוא פרוייקט יפה. אדוני, ההעברה הזאת היא מצוינת. גם מדענים עולים. הכל יפה.

היו"ר משה גפני:


לא הספיקו לבצע את הפעולות האלה ב-2009?

אופיר להב:

לא.

היו"ר משה גפני:


למה?

אופיר להב:

מספר סיבות. העודפים הגיעו בחלקם בספטמבר.

היו"ר משה גפני:


לא העודפים. אני שואל על התקציב. 

אופיר להב:

התקציב ב-2009 הגיע בחלקו בספטמבר. כל ההשתתפויות בסך כ-50 או 60 מיליון שקלים הגיעו ב-22 בדצמבר. היו לנו העברות פנימיות שבגלל כל מיני נושאים משרד האוצר מנע מאתנו להעביר אותם עד סוף דצמבר, כנ"ל, 22 בדצמבר, מערכת המרכבה נסגרה לנו ב-25 בדצמבר, כלומר, בשלושה ימים לא היה זמן לבצע.

חיים אורון:

מה שכאן קורה, זה חלק מהוויכוח על תקציב רב-שנתי. זה 25 אחוזים מהתקציב. תסתכלו, התקציב היה מיליארד ו-174 מיליון ועכשיו מוסיפים 240 מיליון שקלים. כמעט רבע. רבע מהתקציב עובר משנה לשנה ואז קוראים לזה תקציב דו-שנתי. 

היו"ר משה גפני:


וזה בעצם בלי דיון.

חיים אורון:

אנחנו לא יודעים איזה שינויים חלו בין התקציב המקורי לבין זה. בעצם רבע מהתקציב עובר ככה.

אופיר להב:

ההתחייבויות מפורטות כאן לפי סעיפים. כלומר, ההתחייבויות קיימות. מדובר בעודפים. יש ספקים. אני לא עושה כאן עוד שינויים.

חיים אורון:

יכול להיות שאני לא מבין.

היו"ר משה גפני:


לא, אתה מבין לגמרי. אתה צודק. זה בסדר, צריך להעביר את זה, אבל המשמעות של העניין היא שאנחנו לא מנהלים את התקציב.

פניה קירשנבאום:

אני מבינה מה שאומר חבר הכנסת אורון כי זה בדיוק מה שקורה לנו, לחברי הכנסת, בדף קשר לבוחר. מה שאתה לא עושה בשנה קודמת, זה עובר לשנה הזאת וזה מצטרף לסכום.

אמנון כהן:

סכום קטן.

חיים אורון:

ניקח תקציב כמו סיוע בתעסוקה לעולים. היו 23 מיליון והתקציב גדל ל-39. כלומר, הוא גדל במעל 50 אחוזים. 

אופיר להב:

התקציב לא גדל. התקציב היה קיים בשנה שעברה אלא שחלק גדול ממנו נמצא בהתחייבות. 

חיים אורון:

מה היה בבסיס התקציב בשנה שעברה?

אופיר להב:

אין לי כאן את הנתון, אבל התוספות שהגיעו בסוף שנה שעברה – בשנה שעבר היו תוספות כתוצאה מהסכמים -  וכאשר תוספות מגיעות בסוף, נוצרות התחייבויות.

אמנון כהן:

כך זה בכל משרד.

אופיר להב:

יש לי למשל רופאים שאני משלם עבור תקופת ההתמחות שלהם. יש רופאים שמגיעים ואני   מתחייב שבשנה הראשונה שלהם כאן, אני אממן את תקופת ההתמחות. ההתחייבות קיימת.

חיים אורון:

אני שואל שאלה ואולי טמיר או מישהו יעשה לנו את העבודה הזאת. איך נראים הסעיפים האלה בתקציב המקורי? מה קרה להם בסוף השנה? מה קרה במעבר עכשיו משנה לשנה? אם תאמר לי שזה הולך באותו כיוון, יש הבדלים של 5 אחוזים בסעיפים, אני מבין שלקראת סוף שנה מתקנים פה ושם. אני אומר לך בתחושה שאלה לא הפרופורציות. היות שזה רבע מהתקציב, משנים את כל סדרי העדיפויות. אם זה כך, מה שווה כל הדיון כאן שקיימנו קודם? אם היו מביאים לכאן קודם שבסעיף התחתון שאורי הראה לי אותו עכשיו, של סיוע לאומנים, יש מיליון ו-100 ועכשיו הסכום הוא 6 מיליון. אז מתי החליטו לשנות את הפרופורציה מ-1 ל-6?

אודי רימר:

אני אסביר. את תוספות התקציב האלה אתם אישרתם בשנה שעברה. בסוף שנה שעברה המשרד קיבל תוספת תקציב ונכנס לתקנה או לתוכנית הספציפית הזאת של האומנים, התווסף הכסף והכסף הזה אושר. מה שקרה הוא שהמשרד לא הספיק לשלם או לבזבז את כל הכסף והוא התחייב, נתן שיק ועכשיו הוא צריך לפרוע אותו.

היו"ר משה גפני:


אתה צודק. אלה עודפים. הטענה היא טענה אחרת. 

אופיר להב:

אין שינוי סדרי עדיפויות. להפך. אנחנו שומרים על סדרי העדיפויות של השנה הקודמת.

היו"ר משה גפני:


מה שקורה, כאשר יש תקציב חד שנתי, מגיעה סוף השנה, מתוכננת שה, יש פעילות, נשארים קצת עודפים ומעבירים אותם לשנה הבאה. היות שמדובר בתקציב דו-שנתי, במהלך המעברים האלה התקציבים משתנים לחלוטין ואז המשרד יכול לקבל החלטה מול משרד האוצר ואנחנו לא בעניין. אנחנו לא מאשרים תקציב אלא אתם מאשרים אותו.

אודי רימר:

אנחנו לא יכולים להעביר בין משרדים ללא אישור שלכם.

היו"ר משה גפני:


זה ברור.

חיים אורון:

ברגע מיליארד השקלים הנוספים כאן, כמה הם תוספות וכמה הם אי ביצוע?

אודי רימר:

אין תוספות. הכל אי ביצוע.

חיים אורון:

הכל אי ביצוע.

אודי רימר:

הכל זה עודפים מחויבים. התחייבויות שיצאו.

חיים אורון:

הוא אמר שלקראת סוף השנה הם קיבלו כספים נוספים.

אודי רימר:

עברו כאן בטח שינויים תקציביים.

חיים אורון:

הכל עבר כאן. אתם כאן עשרים חבר'ה שעובדים 24 שעות ואנחנו עובדים על זה שעה בשבוע. בטח עבר כאן, אני לא אומר שרימו אותנו אבל אני אומר שאם נסתכל עכשיו בהתחלת 2010 על תקציב משרד הקליטה של כאילו 2009, נקבל שני תקציבים שונים בהפרש של רבע מיליארד שקלים.

אופיר להב:

הכסף שנמצא כאן, יש לו ייעוד ומטרה. 

אודי רימר:

אי אפשר להתחייב אתו על דברים חדשים.

חיים אורון:

מה היה כתוב בתקציב הספורטאים לפני שנה? מישהו יכול להביא ספר?

אופיר להב:

בבסיס, 2009 ו-2010, כמו שאמרת, הסעיפים הם בערך זהים. אני לא אכנס לסעיף ספציפי כי אין לי את הספר של שנה שעברה, אבל 2009 ו-2010, בבסיס, הסעיפים די זהים. השינוי היחיד שהיה, וזה אולי עונה לך על השאלה כמה מתוך 241 ודבר שנוסף, הייתה תוספת בספטמבר, ב-16 בספטמבר 2009 של מאה מיליון שקלים כתוצאה מהסכם של כבוד השרה. ה-100 מיליון האלה שהגיעו ב-2009 הגיעו באופן חד פעמי. כבר כאשר הם הגיעו בספטמבר, נקבע סדר העדיפויות של החלוקה שלהם, חילקנו אותם כבר בספטמבר, בבקשה שאתם אישרתם, את ה-100 מיליון האלה, וה-100 מיליון האלה נמצאים כאן כי מ-16 בספטמבר היה קשה לעשות ביצוע כי זה היה לפני החגים. אם תפתח את ספר התקציב, אתה תגלה שההפרש מתוך ה-241 מיליון, הוא 100 מיליון. כלומר, 141 מיליון באוקטובר-נובמבר-דצמבר - יש לנו הרבה דברים שאנחנו משלמים ברבעון, כך שזה תשלום שנגרר ל-2010 - וזה 141 מיליון, ואני מדבר במספרים גסים, ו-100 מיליון הם התוספת שקיבלנו בספטמבר.

היו"ר משה גפני:


אנחנו מצביעים.

ה צ ב ע ה

הודעה מספר 30002 – אושרה פה אחד

אני אומר באופן ברור שגם בתקציב חד שנתי יש את הבעיה של המעברים והעודפים. אנחנו צריכים לאשר וזה סיפור. תקציב דו שנתי הופך להיות סיפור אחר לגמרי. אנחנו לא מנהלים את התקציב. שנדע את זה. כל מי שיצביע על התקציב הדו שנתי, ידע שהכל עובר לאנשי האוצר וזה בסדר, הם אנשים טובים. אם אנחנו כבר יודעים שאת המדיניות ואת הכסף מנהל השולחן העגול, למה שלא אנשי האוצר ינהלו אותו? אנחנו מיותרים כאן. נקבל משכורת ונלך הביתה.

הודעה מספר 83011 -  ממשל זמין

יוגב גרודס:

אנחנו מתכוונים לעבור עכשיו על רשימת העודפים אחד לאחד?

היו"ר משה גפני:


כן.

יוגב גרודס:

כי לא נמצאים כאן כל הרפרנטים.

היו"ר משה גפני:


שיבואו.

טמיר כהן:


ביקשנו שיבואו.

יוגב גרודס:

השאלה אם אתה רוצה הסבר על כל דבר.

היו"ר משה גפני:


כן. הסבר על הכל.

יוגב גרודס:

אנחנו נצטרך להיות כאן עד הלילה.

היו"ר משה גפני:


אז תהיו עד הלילה.

יוגב גרודס:

לי אין בעיה.

היו"ר משה גפני:


גם לי אין בעיה. ההחלטות לא אנחנו מקבלים אלא אתם מקבלים אותן. הסתבר שגם עופר עיני מקבל החלטות, אז לפחות תנו לנו את הכבוד ותסבירו לנו.

יוגב גרודס:

ההסבר של כל עודף הוא אותו הסבר.

היו"ר משה גפני:


מה זה ממשל זמין? יש רפרנט לעניין?

יוגב גרודס:

יש רפרנט אבל הוא לא נמצא.

היו"ר משה גפני:


עוברים להודעה הבאה. שיבוא במשך היום, מתי שנוח לו.

שירה גרינברג:

אם תשאלו שאלות, אנחנו אולי יכולים להתקשר ולברר.

אמנון כהן:

שיבוא הרפרנט.

היו"ר משה גפני:


אני הרי לא העברתי בוועדה את תיקון הטעות שהייתה בחוק, על פי בקשתכם. מה רציתם, שאני אעביר?  יש החלטה של ועדת הכספים ואם אתם לא יודעים, דעו שיש לה פה ושם גם יכולת לקבל החלטה. אין עודפים. אני הודעתי למנהל הוועדה שאין עודפים שיעברו בהודעה. אין אלא אם כן יוחלט על תקציב חד שנתי. כל עוד יש תקציב דו שנתי, אין מושג כזה שעובר עודף בלי החלטה כאן אלא אם כן שר האוצר יחליט על תקציב חד שנתי, ואז אני אסכים.

יוגב גרודס:

אבל אין הבדל בעודפים בין תקציב דו שנתי לשנתי.

היו"ר משה גפני:


אמרתי את הדברים, ואם לא הבנת, אני אסביר לך אחרי כן שוב.


אם אנחנו לא נאשר, יש לך אפשרות לפנות לעופר עיני. ואם הוא לא עונה לך, תפנה לשרגא ברוש.

הודעה מספר 33003 –  משרד החקלאות

דניאלה גרא:

הפנייה נועדה להעברת עודפי תקציב משנת 2009 ל-2010 בסך של 267 מיליון  ו-916 אלף שקלים.

היו"ר משה גפני:


החטיבה להתיישבות מעבירה 84 מיליון שקלים?

דניאלה גרא:

כן. בחטיבה להתיישבות יש הרבה פרוייקטים שאושרו בשנה שעברה, בעיקר למפוני גוש קטיף ופרוייקט לגרעיני איכות, כל מיני פרוייקטים שהתקציב כרגע יושב אצלם.

חיים אורון:

איזה פרוייקטים יש מעבר לקו הירוק? 50 אחוזים אני יודע על עיוור, אבל תאמרי לי היכן הם.

דניאלה גרא:

לא, יש החלטת ממשלה. 33 אחוזים מהפעילות של החטיבה להתיישבות יהיו ביהודה ושומרון.

חיים אורון:

33 אחוזים ועוד 17 אחוזים, זה 50 אחוזים. זה יותר קדוש מאשר עשרת הדברות.

דניאלה גרא:

אפשר לראות כאן. יש כאן 11 מיליון בעודפים, מתוך ה-83 מיליון.

חיים אורון:

בעודפים.

דניאלה גרא:

בעודפים. על זה אתה שואל.

אמנון כהן:

יש שאלה בנושא הדיג?

דניאלה גרא:

יש כאן עודפים, מיליון ו-148 אלף שקלים. חלק מתקציב הדיג מותנה בהכנסה, מקבלים דמי שירות, אגרות מהדייגים מ-2009, האגרות משולמות בסוף השנה והתקציב השוטף אכן יוצא בתחילת שנת 2010. 

היו"ר משה גפני:


מה זה קרן קמח?

דניאלה גרא:

קרן מחקר חקלאית. זאת קרן דו-לאומית עם אמריקה. יש לקרן תקציב שוטף שעובר משנה לשנה. יש גם מחקרים רב שנתיים, תלת שנתיים, יש הרשאה, מוציאים את ההתחייבות.

היו"ר משה גפני:


מה התקציב הזה של קרן קמח?

דניאלה גרא:

התקציב מחולק לשניים. אתם לא רואים כאן את כולו כי יש לו חלק שהוא קרן בבנק ישראל כאשר הם מקבלים ריבית כל שנה. קרן שהוקמה בשנות ה-70 ואחר כך קיבלה עוד תוספת. הקרן ההיא, אני חושבת שהיא באזור – לא רוצה להטעות אתכם – שהריבית היא בסביבות 10 מיליון שקלים אבל אני לא בטוחה ואני יכולה לבדוק. התקציב השוטף של קרן קמח הוא עוד כ-7 מיליון שקלים תוספת מעבר לריבית.

היו"ר משה גפני:


איזה מחקרים עושה הקרן הזאת?

דניאלה גרא:

כל מיני מחקרים שנוגעים לשתי המדינות. יש שם ועדה.

היו"ר משה גפני:


הכל בחקלאות.

דניאלה גרא:

כן. הכל בחקלאות. יש שם ועדה גם ישראלית וגם אמריקאית שמתכנסת פעמיים בשנה. בוחנים דברים רבים ועושים פעילויות משותפות.

חיים אורון:

לקח לי עשר דקות לחפש אבל מצאתי. בבסיס התקציב סיוע לאומנים וספורטאים עולים, היה 2,3 מיליון שקלים.

אמנון כהן:

זאת הטעות.

חיים אורון:

עכשיו הסכום הוא 6 מיליון שקלים. זה פשוט פי שלוש. זה סעיף שכולם מסכימים לו, הוא חיובי, אבל אם כך, למה צריך את בסיס התקציב?

אמנון כהן:

היה שר קודם שהכין את התקציב והוא לא לקח את זה בחשבון.

חיים אורון:

אתם לא מבינים. אני לא מתקיף את משרד הקליטה אלא אני מגן על ועדת הכספים. 

אלכס מילר:

אני מבין אבל אתה צריך להבין שיש כאן הסכמים קואליציוניים. יש כאן מאה מיליון שקלים שהכנסנו אותם בהסכמים קואליציוניים. אנחנו הכנסנו תוספת תקציבית.

היו"ר משה גפני:


אתה צודק, אבל חבר הכנסת אורון אומר דבר אחד. הוא אומר שהכל בסדר, והוא לא מדבר נגד משרד הקליטה ובמקרה הזה הוא גם לא מדבר נגד ההסכמים הקואליציוניים. הוא מדבר על דבר אחר. אנחנו מאשרים תקציב  לא רלוונטי.  זה פשוט לא רלוונטי. הסיבות לא חשובות.


אנחנו מצביעים.

ה צ ב ע ה

הודעה מספר 33003 – אושרה פה אחד

אמנון כהן:

בא שר ואומר שבמדיניות שלו הוא רוצה לקצץ.

היו"ר משה גפני:


יאמר את זה בתקציב.

אמנון כהן:

הוא אמר. 

חיים אורון:

בוא נציל את היערות בברזיל ולא נדפיס כאלה ניירות כי הם לא שווים כלום.

היו"ר משה גפני:

הודעה מספר 33004 – משרד החקלאות

דניאלה גרא:

תמיכות בייצור החקלאי. הפנייה נועדה להעביר עודפים משנת 2009 ל-2010.

אמנון כהן:

למי תמיכות? לפי איזה קריטריונים?

דניאלה גרא:

יש כאן כמה סוגים. האחד, תמיכות לפי חוק הגליל שזה לפי חוק וזאת סובסידיה לביצים בצפון. יש כאן עוד תמיכות בביטוח, כאשר המדינה מסבסדת פרמיית ביטוח לחקלאים.

אמנון כהן:

נושא חשוב.

היו"ר משה גפני:


אנחנו מצביעים.

ה צ ב ע ה

הודעה מספר 33004 – אושרה פה אחד

הודעה מספר 32005

אלכס מילר:

תמיכות במוצרים ציבוריים. 

חיים אורון:

אם אתה מחפש את הבורות, זה בור ענקי, ה-3 מיליארד שקלים תמיכות בענפי המשק. משם לוקחים אחר כך הרבה כסף. תסתכל על המספר הראשון – 3 מיליארד שקלים.

היו"ר משה גפני:


אתה מדבר על הסעיף הקודם.

חיים אורון:

כן.

דניאלה גרא:

זה כולל גם תמיכות בתחזוקה.

חיים אורון:

המספר הראשון, אתה אישרת 3 מיליארד שקלים. הם יודעים שהם צריכים או 3 או 2 מיליארד שקלים.

היו"ר משה גפני:


נכון.

חיים אורון:

הם אפילו מחייכים. לכן להם לא איכפת אם זה תקציב שנתי או ארבע-שנתי, כי זה אותו הדבר.

קריאה:

לא נמצא כאן הרפרנט.

היו"ר משה גפני:

הודעה מספר 39003 – תקשורת

קריאה:

לא נמצא הרפרנט.

היו"ר משה גפני:

הודעה מספר 34002 – תשתיות

אודי רימר:

הפנייה נועדה להעביר עודפים למשרד התשתיות, כ-55 מיליון שקלים עודפים, כ-16 מיליון שקלים הם לפיתוח אנרגיות מתחדשות, עוד 8 מיליון שקלים למחקרים בהתייעלות אנרגטית והסכום הבא הגדול כאן הוא תוספת למכוני המחקר.

היו"ר משה גפני:


אנחנו מצביעים.

ה צ ב ע ה

הודעה מספר 34002 – אושרה פה אחד

הודעה מספר 32003 – תמיכות, משק הדלק

אודי רימר:

הפנייה נועדה להעביר עודפים. זה סעיף של מלאי דלק חירום.

אמנון כהן:

למי נותנים תמיכות?

אודי רימר:

זאת לא תמיכה אלא כסף שמשמש למלאי חירום של הדלקים של מדינת ישראל.

חיים אורון:

למה הייתם כל כך צמחוניים בדברי ההסבר? לפי דברי ההסבר הם אחידים בכולם ואי אפשר לדעת מה עושים.

אודי רימר:

כי עד היום העודפים היו עוברים בהודעה ולא היינו מסבירים.

חיים אורון:

לא, הם היו עוברים בהודעה כזאת ובוועדה הקודמת היו תאים ומי שהתמצא, הלך וחיפש את ההודעות והיה דורש לעכב אותם לדיון. אם מישהו קורא את זה עכשיו, הוא בכלל לא מבין במה מדובר. הרי באופן טכני זה לא צריך לבוא לדיון כאן.

היו"ר משה גפני:


לא, אני חושב שזה כן צריך לבוא. 

חיים אורון:

21 ימים, זה נכנס לתוקפו באופן אוטומטי.

היו"ר משה גפני:


יש לי ויכוח עם משרד האוצר. אני הבאתי גם פרוטוקולים שמראים שבתקציב הדו-שנתי אין הודעות אלא צריך להביא לדיון. הם מתווכחים על זה. יש ויכוח משפטי. אבל בסדר, אתה צודק. זה מה שהיה בעבר.

חיים אורון:

כל הפתיח הוא זהה בכולם ואתה צריך לחפור כדי לדעת.

היו"ר משה גפני:


אנחנו מבקשים הסבר יותר מפורט.

חיים אורון:

למה אתם עושים את העבודה הזאת כך? גם כך אי אפשר להבין כלום ואתם עושים בכוונה שלא יבינו שום דבר.

היו"ר משה גפני:


אנחנו מבקשים פירוט יותר ברור.

חיים אורון:

תראה, זה אותו פלט מחשב לגבי כולם.

אודי רימר:

כן, אבל לצורך הפנייה הזאת, זאת פנייה שכן הסברתי אותה עכשיו. אנחנו צריכים את הכסף הזה כדי לשלם את מלאי החירום.

היו"ר משה גפני:


אנחנו מצביעים.

ה צ ב ע ה

הודעה מספר 32003 – אושרה פה אחד

הודעה מספר 54003 – רשות לשירותים ציבוריים, חשמל

אודי רימר:

כנ"ל. זאת פנייה שנועדה לאפשר העברת העודפים לפעילות השוטפת של הרשות. אלה כספים שלא הספיקו לבצע למרות שהתחייבו.

היו"ר משה גפני:


זה שלא הספיקו לבצע, תורידו את ההסבר הזה. את זה אנחנו מבינים. למה זה מיועד?

חיים אורון:

כתוב. שכר ופעולות.

אודי רימר:

זה בעיקר לפעולות שוטפות. זה יכול להיות גם שכר דירה. זה סכום קטן ואני לא יודע בדיוק.

היו"ר משה גפני:


אנחנו מצביעים.

ה צ ב ע ה

הודעה מספר 54003 – אושרה פה אחד

הודעה מספר 38002 – מחקר ופיתוח

חיים אורון:

הפעם הם הדפיסו אותו דבר על כל הבקשות. 

נח הקר:

כי אתה לא  מחלק את הכסף מחדש. אתה לא יכול לצאת אתו להרשאות חדשות או לעשות אתו משהו חדש שהוא לא בדיוק התחייבות ספציפית שאושרה בוועדת הכספים בשנה קודמת.

קריאה:
הפנייה נועדה להעברת עודפים למדען הראשי במשרד התעשייה, המסחר והתעסוקה. מרבית הפרוייקטים הם פרוייקטים מחקר רב-שנתיים שמתבצעים על פני מספר שנים ולכן יש להעביר את הסכומים משנה לשנה.


בנוסף יש כאן פנייה לגבי המחקר והפיתוח הבין לאומי שכולל קרנות דו לאומיות, כמו קרן BSF עליה דיברו קודם.

היו"ר משה גפני:


אנחנו מצביעים.

ה צ ב ע ה

הודעה מספר 38002 – אושרה פה אחד

הודעה מספר 19002 – משרד המדע

אלון מסר:

הפנייה נועדה להעברת עודפים ממשרד המדע לפרוייקטי מחקר רב שנתיים.

היו"ר משה גפני:


אנחנו מצביעים.

ה צ ב ע ה

הודעה מספר 19002 – אושרה פה אחד

הודעה מספר 07002 – ביטחון פנים


אין רפרנט.

הודעה מספר 14001 – מימון מפלגות ובחירות

אריאל יוצר:

הפנייה נועדה להעביר עודפים משנת 2009 ל-2010.

אמנון כהן:

למימון של מה?

היו"ר משה גפני:


למימון מפלגות ובחירות.

אנחנו מצביעים.

ה צ ב ע ה

הודעה מספר 14001 – אושרה פה אחד

הודעה מספר 18002 – רשויות מקומיות, תוכניות הבראה

איתי קורן:

בעיקרון אלה שוב כספים של התחייבויות והרשאות בהחלטת ממשלה. יש כאן סכומים של מענקי איזון משנה שעברה ותוכניות הבראה.

היו"ר משה גפני:


אם עובר הנושא של מענקי האיזון, התוספת ל-2010, מתי זה יבוא לוועדה? הרי צריך להעביר לרשויות המקומיות והיה סיכום עם שר האוצר.

איתי קורן:

צריך לשאול את נציגי האוצר. אני ממשרד הפנים ולא ממשרד האוצר.

היו"ר משה גפני:


מישהו ממשרד האוצר יודע להסביר? מה צריך לעשות או מה צריך לקרות כדי שהתוספת של מענקי האיזון לרשויות המקומיות ל-2010 תגיע לוועדה.

אריאל יוצר:

ברגע שהנושא יסוכם.

היו"ר משה גפני:


הוא סוכם.

אריאל יוצר:

מצוין. צריך  להקליד את המספרים במחשב, להחתים את מי שצריך ולהביא את זה לכאן.

היו"ר משה גפני:


מתי זה יקרה?

אריאל יוצר:

אני לא יודע לומר במדויק, אבל אני מניח שזה יהיה בזמן הקרוב.

היו"ר משה גפני:


אנחנו מצביעים.

ה צ ב ע ה

הודעה מספר 18002 – אושרה פה אחד

הודעה מספר 52002 – ביטחון פנים


אין רפרנט.

הודעה מספר 57001 – רשויות מקומיות


תקציב פיתוח לרשויות מקומיות במגזרי המיעוטים.

איתי קורן:

שוב, עודפים משנה שעברה. פעילות שוטפת.

היו"ר משה גפני:


לא הבנתי. למה ליהודים יש חצי מיליארד שקלים ולמיעוטים יש 115 אלף שקלים?

אריאל יוצר:

כך התקשרו בשנת 2009. הסכום הזה שאתם רואים כאן, לא אומר שזה מה שהיה בתקציב אלא זה אומר שזאת ההתחייבות שנותרה בשנת 2009. לצורך העניין, יכול להיות שהפעילות הייתה – אני מניח – במספרים הרבה יותר גדולים אבל ההתחייבות הנותרת היא בסכו שרואים כאן. לכן זה בסיס לא כל כך נכון להשוואה.

היו"ר משה גפני:


זה לא בסדר. למה אתם לא אומרים מה התקציב?

אריאל יוצר:

את התקציב, אם אתם רוצים לראות, אין שום בעיה להביא אבל הפנייה הזאת מראה רק את ההתחייבות משנת 2009.

היו"ר משה גפני:


תביאו בישיבה הבאה כדי שלא נחשוב שאתם מפלים לרעה את המיעוטים.

אנחנו מצביעים.

ה צ ב ע ה

הודעה מספר 57001 – אושרה פה אחד

הודעה מספר 40002 – משרד התחבורה

הרצל בן יהושע:

מדובר כאן על כ-15 אחוזים מרביתם הם לנושאי בטיחות. הייתי רוצה לומר שתקציב 2009 אושר למעשה רק במחצית השנייה של שנת 2009.

היו"ר משה גפני:


אנחנו מצביעים.

ה צ ב ע ה

הודעה מספר 40002 – אושרה פה אחד

הודעה מספר 32006 – רכישת אוטובוסים לתחבורה הציבורית

הרצל בן יהושע:

מדובר על סעיף סובסידיה. בגלל האיחור באישור התקציב היה עיכוב בפעולות המשרד. זה סבסוד לרכישת אוטובוסים על ידי החברות.

היו"ר משה גפני:


אנחנו מצביעים.

ה צ ב ע ה

הודעה מספר 32006 – אושרה פה אחד

אמנון כהן:

זה לרכישת אוטובוסים?

הרצל בן יהושע:

כן.

אמנון כהן:

למה זה התעכב עד עכשיו?

הרצל בן יהושע:

זה לא התעכב. לקח זמן עד שזה אושר. האישור נעשה בשלב מאוחר של השנה.

אמנון כהן:

רביזיה.

היו"ר משה גפני:


רביזיה של חבר הכנסת אמנון כהן. יש לך כבר שתי רביזיות. האחת על המשרד לשירותי דת ואחת על משרד התחבורה לגבי רכישת אוטובוסים.

אמנון כהן:

כן. 

היו"ר משה גפני:

הודעה מספר 76002 – תעשייה, פיתוח אזורי תעשייה


אין רפרנט.

הודעה מספר 54004 – רשויות פיקוח, הגבלים עסקיים


אין רפרנט.

הודעה מספר 06002 – משרד הפנים, תפעול שירותי דת

אריאל יוצר:

הפנייה נועדה להעביר עודפים משנת 2009 ל-2010.

היו"ר משה גפני:


את זה אנחנו יודעים. אל תגיד את זה. על מה הנושא?

אריאל יוצר:

עוברים שם כספים לקניית שירותי כוח אדם לטובת אחזקה ותפעול, תקשורת, דואר וטלפון.

היו"ר משה גפני:


אנחנו מצביעים.

ה צ ב ע ה

הודעה מספר 06002 – אושרה פה אחד

אמנון כהן:

רביזיה.

היו"ר משה גפני:


רביזיה לחבר הכנסת אמנון כהן.

הודעה מספר 42001 – מענקי שיכון

צחי דוד:

הפנייה נועדה להעביר התחייבויות שנותרו מסוף שנת 2009, בעיקר בתחום המשכנתאות, מימון ההסכם עם הבנקים.

היו"ר משה גפני:


אחרי שלקחתם 2 מיליארד שקלים, אתם נותנים לו 28 מיליון שקלים.

צחי דוד:

היה תת ביצוע. כאשר יהיה אובר ביצוע, נוכל להחזיר.

היו"ר משה גפני:


ברור. 

אנחנו מצביעים.

ה צ ב ע ה

הודעה מספר 42001 – אושרה פה אחד

הודעה מספר 51001 – דיור ממשלתי

אריאל יוצר:

הפנייה נועדה להעביר עודפים. זה עובר בגין תכנון של קריית הלאום, בניין נוסף שהממשלה מתכננת לבנות ולפעולות מרכזיות שמבצע הדיור הממשלתי.

היו"ר משה גפני:


אנחנו מצביעים.

ה צ ב ע ה

הודעה מספר 51001 – אושרה פה אחד

הודעה מספר 60001 – חינוך, חידוש מבנים

שירה גרינברג:

מדובר בהעברת עודפים משנת התקציב 2009 ל-2010 בגין פיתוח שזה אומר בינוי כיתות לימוד, שיפוצים של מבני חינוך, תשתיות היקפיות.

מגלי והבה:

הייתה לנו בעיה עם התקציב של משרד החינוך. אישרנו 90 מיליון שקלים לנושא הסעות.

היו"ר משה גפני:


כן, אבל זה לא קשור. זה פיתוח. זה בניית כיתות.

מגלי והבה:

לכן אני אתנגד אם הם לא העבירו מה שהחליטה הוועדה.

היו"ר משה גפני:


אבל אם אנחנו מעכבים את זה, אנחנו מעכבים בניית כיתות ואני אפילו לא יודע למי.

מגלי והבה:

אני רק אומר לך את הדברים.

היו"ר משה גפני:


אם אתה רוצה לתפוס אותם, לא זה המקרה. יכול להיות שאתה גורם נזק לבית הספר בשכונה שלך. אני לא יודע, זה על עיוור, זה על כולם. אם אתה רוצה לתפוס אותם במשהו, אני אומר לך במה.

אנחנו מצביעים.

ה צ ב ע ה

הודעה מספר 600001 – אושרה פה אחד

הודעה מספר 53002 – משרד המשפטים


הייתה התחייבות שלכם שאתם תאמרו את התוכנית לבינוי בתי הדין הרבניים. היה מדובר על כך שבתוך חודש יובא העניין הזה. בא אלי שר המשפטים, אני עיכבתי פנייה, וביקש ממני שאני אעביר אותה וכי תובא תוכנית. משרד המשפטים לא מטפל בכלל בעניין הזה, אין שום תוכנית על שום דבר.

אשרה רודב:

כל הנושא של בינוי בתי הדין הרבניים הועלה בדיוני התקציב שהחלו לא מזמן והוא ייבחן במסגרת סדרי העדיפויות של שר המשפטים.

היו"ר משה גפני:


קודם כל, החלו דיוני התקציב על 2011?

אשרה רודב:

נכון.

היו"ר משה גפני:


מתי החלו?

אשרה רודב:

לפני בערך כשבוע.

היו"ר משה גפני:


כמה זמן זה יימשך?

אשרה רודב:

פחות או יותר שלושה חודשים.

היו"ר משה גפני:


ומה יהיה בתוך המסגרת הזאת? זאת אומרת, מתי אני אקבל תוכנית? הרי התקציב יבוא לממשלה ואחר כך לכנסת ואחר כך לכאן. מתי הוועדה תקבל את התוכנית?

אשרה רודב:

במסגרת דיוני התקציב יועלו הדרישות של כל תתי המשרדים תחת סעיף 08, שם גם כלולים בתי הדין הרבניים, ובמסגרת סדרי העדיפויות של המשרד ושר המשפטים ייבחנו הפרוייקטים.

היו"ר משה גפני:


אם את יכולה, תאמרי לאלה שמכינים את התקציב שאני רוצה לקבל תוכנית. כפי שנאמר, אני רוצה לקבל תוכנית על בינוי בתי הדין הרבניים ולא מעניין אותי סדרי העדיפויות לא של השר ולא של המשרד. אני רוצה לדעת. בסופו של דבר אנחנו נצטרך לאשר.


אנחנו מצביעים.

ה צ ב ע ה

הודעה מספר 53002 – אושרה פה אחד

הודעה מספר 13005 – פיצויים לנפגעים בנזקי רכוש במקרים חריגים, ניהול קרנות הון סיכון

אורי גבע:

סעיף 13, סעיף הוצאות שונות שכולל בתוכו הרבה פעילויות של משרדי ממשלה שונים, אני רוצה לציין שמדובר ב-30 מיליון שקלים של החזרי הוצאות מס הכנסה שלילי שמועברים משנה לשנה. כמו כן מדובר בנושא הפרטת בנקים בתוכם כלולה הפרטת הבנק לפיתוח התעשייה.

היו"ר משה גפני:


אנחנו מצביעים.

ה צ ב ע ה

נגד – 1

הודעה מספר 13005 – אושרה 

הודעה מספר 12001 – גמלאות ופיצויים מקופת המדינה

יוגב גרודס:

קרנות הפנסיה הוותיקות.

אמנון כהן:

זה החלק בהסכם?

יוגב גרודס:

לא, זה לא חלק. אלה תשלומים שוטפים לגמלאים. פשוט לא הספיקו לשלם את הכסף לקראת סוף השנה.

היו"ר משה גפני:


אנחנו מצביעים.

ה צ ב ע ה

הודעה מספר 12001 – אושרה פה אחד

הודעה מספר 17002 – תיאום פעולות בשטחים


אין רפרנט.

הודעה מספר 19003 – משרד המדע

צחי דוד:


מדובר על משרד התרבות והספורט ולא על משרד המדע. חלק גדול מההעברות הן למוזיאון ישראל, שיפוץ המוזיאון והתחייבויות נוספות בתחום התרבות.

היו"ר משה גפני:


אגב, תמחקו את משרד המדע. כבר ביקשתי את זה פעם, אבל כנראה אתם לא מוחקים משום שאתם בטוחים שיהיה הסכם קואליציוני ויחברו את המשרדים שוב. צריך להפריד את המשרדים כי זה מטעה.


אנחנו מצביעים.

ה צ ב ע ה

הודעה מספר 19002 – אושרה פה אחד

הודעה מספר 43002 – מיפוי ישראל

יוגב גרודס:

מרכז למיפוי ישראל עושה עבודות בעיקר בתחום האנליטי ובתחום המיפוי. חלק מהפרוייקטים הם ארוכי טווח.

היו"ר משה גפני:


אנחנו מצביעים.

ה צ ב ע ה

הודעה מספר 43002 – אושרה פה אחד

הודעה מספר 83014 – מרכבה וממשל זמין

יוגב גרודס:

הרפרנט במילואים אבל דיברתי אתו בטלפון. פרוייקט מרכבה במשרדי הממשלה, כפי שכולם מכירים, וממשל זמין זה הפרוייקט של הקשר של הממשלה  עם הציבור.

היו"ר משה גפני:


אנחנו מצביעים.

ה צ ב ע ה

הודעה מספר 83014 – אושרה פה אחד

הודעה מספר 56002 -  נציבות שוויון זכויות

אשרה רודב:

הפנייה נועדה להעביר עודפים. זה בעיקר אחזקה ופעילות שוטפת של נציבות שוויון זכויות. הוצאות הנהלה ואחזקה שוטפות שנעשו לקראת סוף השנה.

פניה קירשנבאום:

שוויון זכויות של מי?

אשרה רודב:

שוויון זכויות בין האנשים במדינת ישראל.

פניה קירשנבאום:

אתה יודע שיש דבר כזה?

היו"ר משה גפני:


יש נציבות שוויון זכויות לאנשים עם מוגבלות. תביאי יותר פרטים כדי שנדע על מה אנחנו מדברים.

הודעה מספר  05005 – משרד האוצר, לשכת סגן השר יצחק כהן


משרד האוצר, אפשר להסביר מה זה לשכת סגן השר יצחק כהן?

אורי גבע:

עודפי משרד האוצר מורכבים מעודפים של משרד האוצר ושל רשות המסים. משרד האוצר, עודפיו, כולם כרובם, מגיעים מתפעול שוטף בלבד. האוצר הוא כולו משרד שאינו ביצועי ולכן ההוצאות הן רק הוצאות של תפעול, אחזקה, תפקוד שוטף וכולי.

מגלי והבה:

אנחנו יודעים מה התקציב של סגן השר, וכאן אתה מוסיף לו עוד מיליון שקלים.

אמנון כהן:

איפה יש לך מיליון שקלים?

אורי גבע:

אני רואה כאן 97 אלף שקלים. אני רואה כאן סכום שלדעתי הוא לא גבוה.

מגלי והבה:

אדוני, יש כאן שאלה עקרונית. יש את התקציב המוגדר לכל שר ולכל סגן שר.

היו"ר משה גפני:


אבל אלה עודפים. 

מגלי והבה:

זה מהתקציב הרגיל או שזאת תוספת שמגיעה רק לסגן שר האוצר?

אורי גבע:

זאת לא תוספת. אלה עודפים. סגן שר האוצר מתוקצב בדיוק כמו שמתוקצב כל סגן שר בממשלה.

מגלי והבה:

זה התקציב הייעודי שלו כסגן שר?

אורי גבע:

כמובן. זה התקציב של הלשכה. זה תקציב לפעילות הלשכה.

מגלי והבה:

כמו כל סגני השרים?

אורי גבע:

כן. הוא לא חורג ולו בשקל אחד.

מגלי והבה:

בסדר.

היו"ר משה גפני:


אנחנו מצביעים.

ה צ ב ע ה

הודעה מספר 05005 – אושרה פה אחד

הודעה מספר 03001 – אבטחת שרים


יש שרים שלא מכירים אותם, ולכן למה צריך לתת להם אבטחה?

אמנון כהן:

רק בגלל האבטחה יכירו אותם.

פניה קירשנבאום:

למה ניתנת אבטחה באופן אוטומטי לכל שר בממשלה?

היו"ר משה גפני:


את צודקת. אני חושב שלא צריך. אני חושב שזאת ממש טעות.

פניה קירשנבאום:

הרי יש מידע למי נשקפת סכנה.

היו"ר משה גפני:


למה צריך לתת אבטחה לכל השרים?

אורי גבע:

אבטחת שרים, זה לא שצריך ספציפית אבטחת שרים אלא התקצוב נעשה לא בדיוק לפי השנה הקלנדרית אלא לפי הנחיות שב"כ. 

היו"ר משה גפני:


אנחנו מצביעים.

ה צ ב ע ה

נגד – 1

הודעה מספר 03001 – אושרה

מגלי והבה:
אני נגד. למיכאל איתן אין אבטחה. הוא השר היחידי שאין לו אבטחה.

היו"ר משה גפני:


אני מצביע בעד, אבל אני לא חולק עליך. למיכאל איתן אכן אין אבטחה.

הודעה מספר 55002 –
אשרה רודב:

מדובר על פיתוח של משרד האוצר. מעצם טבעו של סעיף פיתוח, מדובר בפרוייקטים שהם ארוכי טווח והם מתפרסים בדרך כלל על כמה שנים. יש כאן פיתוח של המיכון באוצר, של סחר חוץ, פרוייקטים מיוחדים.

היו"ר משה גפני:


אנחנו מצביעים.

ה צ ב ע ה

הודעה מספר 55002 – אושרה פה אחד

הודעה מספר 10002 – מועצה לאומית לביטחון


למה צריך 13 מיליון שקלים?

אורי גבע:

כמו שדיברנו על אבטחת השרים,  מדובר בפרוייקטים מתמשכים של המועצה הלאומית לביטחון.

מגלי והבה:

למה בתוך זה אין נסיעות לחוץ לארץ של עוזי ארד?

אורי גבע:

אני אשמח לדעת. מבחינת העודפים, אני יודע שמדובר בפרוייקטים שלהם.

מגלי והבה:

אני רוצה לדעת את תקציב הנסיעות לחוץ לארץ של עוזי ארד.

אורי גבע:

בסדר.

היו"ר משה גפני:


אנחנו מצביעים.

ה צ ב ע ה

הודעה מספר 10002 – אושרה פה אחד

הודעה מספר 04006 – המשרד לפיתוח הנגב והגליל

צחי דוד:

עודפים בפרוייקטים מתמשכים ועודפים של הרשות לפיתוח הנגב והרשות לפיתוח הגליל.

היו"ר משה גפני:


אנחנו מצביעים.

ה צ ב ע ה

הודעה מספר 04006 – אושרה פה אחד

הודעה מספר 04007 – שירותי דת, משרד ראש הממשלה, מועצות דתיות

צחי דוד:

מדובר בעודפים בתקציב הפיתוח של המשרד, פיתוח בתי כנסת, מקוואות ויתר מוסדות הדת.

מגלי והבה:

אני נגד. אני עוזר לחברי מרגי.

היו"ר משה גפני:


אנחנו מצביעים.

ה צ ב ע ה

הודעה מספר 04007 – אושרה

הודעה מספר 79003 – פיתוח התחבורה

הרצל בן יהשוע:

מדובר כאן על פרוייקטי פיתוח להסעת המונים ופיתוח כבישים.

היו"ר משה גפני:


אנחנו מצביעים.

ה צ ב ע ה

הודעה מספר 79003 – אושרה פה אחד

הודעה מספר 68004 – רשות האוכלוסין


הרפרנט לא כאן.

הודעה מספר 01002 – נשיא המדינה, טיסות לחוץ לארץ

אשרה רודב:

לגבי הלשכות של הנשיאים לשעבר, אלה באמת סכומים מאוד מאוד מינוריים שעוברים. סכומים שאמורים להשתלם בסוף השנה אבל מחויבויות שעוברות משנה לשנה. הטיסות לחוץ לארץ עליהן מדובר, הסבירו לי במשרד שהם משלמים בגין אבטחות הטיסות, הוצאות ביטחון שונות. ההתחייבויות יוצאות כבר ב-2009 אבל הרבה פעמים רק מספר חודשים לאחר מכן משלמים.

היו"ר משה גפני:


אני אעזור לך בהסבר. ההסבר הוא שאנחנו אישרנו את הנסיעות של נשיא המדינה לדרום אמריקה וחלק מהכסף שאנחנו כבר אישרנו לגבי הנסיעות האלה לא מומש ועכשיו הוא ממומש וצריך את העודפים.

אלכס מילר:

זה אמור לגבי הנשיאים לשעבר?

היו"ר משה גפני:


לא.  זה ההסבר ואני יודע אותו כי דיברו אתי.


אנחנו מצביעים.

ה צ ב ע ה

הודעה מספר 01002 – אושרה פה אחד

הודעה מספר 41002 – מים, ביוב, רשות ממשלתית, תאגידים

נח הקר:

מדובר כאן בסעיף הרגיל של רשות המים. הכסף שאתם רואים שעובר כאן משנה לשנה, זה כסף של תוכנית החירום במשק המים.

היו"ר משה גפני:


בסדר. אנחנו נאשר את זה. אחרי שאישרנו אתמול את ביטול היטל הבצורת, נטפל ברשות המים אחר כך.

ציון פיניאן:

אני מבקש רביזיה.

היו"ר משה גפני:


בסדר. אנחנו מצביעים.

ה צ ב ע ה

הודעה מספר 41002 – אושרה

ההודעה אושרה. חבר הכנסת ציון פיניאן מבקש רביזיה.

הודעה מספר 32007 – תמיכות בחקלאות

נח הקר:

מדובר כאן בהסכם המים משנת 2006, בהקשר לעודפים שמחויבים בהסכם.

היו"ר משה גפני:


זאת תמיכה בחקלאים, בגין מה?

נח הקר:

זה לשימוש יעיל במים. זה להשקאות בשימוש יעיל במים לחקלאים.

היו"ר משה גפני:


אנחנו מצביעים.

ה צ ב ע ה

הודעה מספר 32007 – אושרה פה אחד

הודעה מספר 09002 – משרד החוץ

אורי גבע:

משרד החוץ, עיקר העודפים שלו מגיע מפיתוח של נציגויות בחוץ לארץ. ארבע נציגויות כיום נמצאות בהקמה ועיקר העודפים מגיע משם.

מגלי והבה:

מה זה פעילות מטה בארץ? איזה מטה פועל בארץ?

אורי גבע:

למשרד החוץ יש מטה בארץ. כל עובדי משרד החוץ שנמצאים היום בארץ.

מגלי והבה:

אני יודע, אבל יש להם תקציב מוגדר. עכשיו יש מטה מורחב? מטה אחר?

אורי גבע:

לא. מה שאתה רואה בהודעה הזאת, זה בעצם תפעול ואחזקה שוטף. זה השוטף הרגיל שיש למשרד, בין אם אלה חוזים של ניקיון או חוזים של כל דבר אחר.

היו"ר משה גפני:


יש מטה או אין מטה?:

ציון פיניאן:

הפעילות בארץ יותר קשה מאשר הפעילות בחוץ לארץ.

מגלי והבה:

אני לא מכיר, והייתי שם סגן שר.

פניה קירשנבאום:

את שר החוץ אתה מכיר?

מגלי והבה:

כן. אני נגד אישור ההודעה.

היו"ר משה גפני:


אנחנו מצביעים.

ה צ ב ע ה

נגד – 1

הודעה מספר 09002 – אושרה


אתם תסבירו לחבר הכנסת מגלי והבה מה זה המטה. אני חושב שאני יודע מה זה, אבל אני לא בטוח ולכן אני לא רוצה להסביר.

הודעה מספר 08002 – משרד המשפטים

אשרה רודב:

נמצאת כאן גם התקציבאית של הנהלת בתי המשפט שיכולה להסביר את החלק שלהם וגם של בתי הדין הרבניים.

היו"ר משה גפני:


תסבירי.

חיה עזו:


הוצאות שוטפות של הנהלת בתי המשפט.

היו"ר משה גפני:


ובתי הדין.

חיה עזו:


לא, רק הנהלת בתי המשפט.

הרצל יחזקאל:


יש לנו כאן עודפים לגבי תוכנית המחשוב החדשה שלנו.  התוכנית הזאת היא בשלבים. 

היו"ר משה גפני:


אנחנו מצביעים.

ה צ ב ע ה

הודעה מספר 08002 – אושרה פה אחד

הודעה מספר 73003 – מפעלי מים

נח הקר:

מדובר כאן בסעיף הפיתוח של משק המים. אלה פרוייקטים שיצאו לדרך, קבלנים שמתקדמים עם הזמן ומחכים לתשלומים.

אמנון כהן:

כל הכבוד.

היו"ר משה גפני:


אנחנו מצביעים.

ה צ ב ע ה

הודעה מספר 73003 – אושרה פה אחד

הודעה מספר 38003 – תמיכות בענפי משק

דוד שטיינמץ:

מדובר בעודפים שקשורים למרכז ההשקעות, לסוכנות לעסקים קטנים שאנחנו הקמנו. כל העודפים שהיו להם התחייבויות.

היו"ר משה גפני:


אנחנו מצביעים.

ה צ ב ע ה

הודעה מספר 38003 – אושרה פה אחד

הודעה מספר 54002 – רשות פיקוח, רשות הטבע והגנים

יוגב גרודס:

רשות הטבע והגנים מטפלת בפרוייקטים שונים לשמירת טבע וגנים, כמו שחלק מהפעילויות שהעברנו קודם לגבי הגן הלאומי בעובדת, אכיפה וציד וכולי.

היו"ר משה גפני:


אנחנו מצביעים.

ה צ ב ע ה

נגד – 1

הודעה מספר 54002 – אושרה

מגלי והבה:

אני נגד.

היו"ר משה גפני:

הודעה מספר 26003 – המשרד להגנת הסביבה

יוגב גרודס:

רוב העודפים במשרד להגנת הסביבה הם לקרן הניקיון, קרן שלוקחת כסף מהיטל הטמנה ומשקיעה אותו בפעילויות להפחתת ההטמנה.

היו"ר משה גפני:


אנחנו מצביעים.

ה צ ב ע ה

הודעה מספר 26003 – אושרה פה אחד

הודעה מספר 25002 – תגמולים לנכים

יוגב גרודס:

עוד מעט נסביר את זה.

היו"ר משה גפני:

בסדר, נחזור לזה ונאשר את זה.

הודעה מספר 67002 – משרד הבריאות

רועי כפיר:

כל העודפים הם עודפים מחויבים, פרוייקטים של פיתוח.

אלכס מילר:

מה זה תכנון וחיזוק הצפון ואשקלון? למה מיועד הכסף? יש כאן תוספת מאפה ל-2 מיליון שקלים.

מגלי והבה:

אני אומר לך. זה מיגון בתי החולים. אתה נגד?

פניה קירשנבאום:

2,5 מיליון שקלים?

מגלי והבה:

כן.

קריאה:

זה לא 2,5 מיליון. זה רק העודף שלא הספיקו לשלם בשנה שעברה.

רועי כפיר:

התוכנית כולה עם השתתפות אוצרית של 209 מיליון שקלים.

היו"ר משה גפני:


אנחנו מצביעים.

ה צ ב ע ה

הודעה מספר 67002 – אושרה פה אחד

הודעה מספר 70005 - שיכון

צחי דוד:

תקציב הפיתוח של משרד השיכון מורכב ברובו ממשקים סגורים, עודפי פיתוח לבנייה שמשרד השיכון מוביל ובאופן טבעי הם לוקחים הרבה שנים ולאחר שמתקבלות ההכנסות, הן מתגלגלות משנה לשנה עד הניצול שלהן.

היו"ר משה גפני:


אנחנו מצביעים.

ה צ ב ע ה

הודעה מספר 70005 – אושרה פה אחד

הודעה מספר 24002 – משרד הבריאות

רועי כפיר:

הכל עודפים מחויבים. אם תרצו את הפירוט, אוכל לתת אותו.

מגלי והבה:

כן, מה זה חיזוק הצפון?

רועי כפיר:

חיזוק הצפון הוא ב-67. איפה אתה רואה את זה כאן.

מגלי והבה:

אני רואה את זה בעמוד 130.

היו"ר משה גפני:


129 אלף שקלים?

רועי כפיר:

אני יכול לבדוק את זה. אלה נתונים של חשבות המשרד. 

היו"ר משה גפני:


אנחנו נאשר את ההודעה הזאת אבל אני מבקש שתברר ותודיע לחבר הכנסת מגלי והבה מה זה.


אנחנו מצביעים.

ה צ ב ע ה

הודעה מספר 24002 – אושרה פה אחד

הודעה מספר 23006 - רווחה

חנן פריצקי:

העודפים נועדו לממן את ההתחייבויות שלנו בשנה שעברה. יש כאן 80 מיליון שקלים לקרן סיוע לעמותות, וזה הסכום הגדול שעבר. חוץ מזה, יש כאן את העודפים הקלאסיים של תשלומים של נובמבר-דצמבר שאנחנו לא מצליחים לשלם בזמן ואנחנו משלמים בתחילת ינואר. אלה העודפים כאן.


היו"ר משה גפני:


אנחנו מצביעים.

ה צ ב ע ה

הודעה מספר 23006 – אושרה פה אחד

הודעה מספר  04020 – משרד ראש הממשלה, לשכת השר לענייני גמלאים

אורי גבע:

המשרד לענייני גמלאים. כל העודפים של המשרד לענייני גמלאים מורכבים מפרוייקטים מתמשכים עם משרדים שונים, ביניהם הקמת מוקד מידע לגמלאים ניצולי שואה, פרוייקטים שונים עבור גמלאים בקהילה, טיפולי שיניים לנזקקים שהם גמלאים ועוד פרוייקטים נוספים מתמשכים. כל העודפים הם פרוייקטים מתמשכים.

היו"ר משה גפני:


אנחנו מצביעים.

ה צ ב ע ה

הודעה מספר 04020 – אושרה פה אחד

הודעה מספר 29002 -

צחי דוד:

תקציב רגיל של משרד השיכון. רוב התקציב הוא לפרוייקטי מחשוב שונים והסכום העיקרי הוא עבור שיקום שכונות, הפן החברתי ולא הפיזי.

אמנון כהן:

יפה, אבל למה כל כך קצת?

צחי דוד:

זה רק העודף.

היו"ר משה גפני:


אנחנו מצביעים.

ה צ ב ע ה

הודעה מספר 29002 – אושרה פה אחד

פניות מספר 83-85 – תיאום הפעולות בשטחים

מאיר בינג:

הפנייה נועדה לתגבר את תיאום הפעולות בשטחים בכ-5 מיליון שקלים בהתאם לסיכום בין המשרדים, בעיקר לפעילות השוטפת.

היו"ר משה גפני:


תסביר שוב.

מאיר בינג:

לפני אישור הממשלה את התקציב, לא הגענו לסיכום אתם והסיכום נעשה לאחר אישור התקציב. בהתאם לסיכום בין המשרדים סוכם על תקצוב של כ-5 מיליון שקלים  לתקציב המשרד.

היו"ר משה גפני:


יכול להיות שזה למפקחים או משהו כזה?

מאיר בינג:

לא. בפנייה הזאת אין שום קשר למפקחים. יש פנייה נפרדת לגבי המפקחים שתוגש לכם בנפרד והיא לא קשורה לפנייה הזאת.

היו"ר משה גפני:


איפה הפנייה שתוגש בנפרד?

אמנון כהן:

אלה ה-12 מיליון שקלים?

מאיר בינג:

אני אעשה סדר בנושא.

היו"ר משה גפני:


הפנייה הזאת היא לא לגבי המפקחים?

מאיר בינג:

לא לגבי המפקחים.

היו"ר משה גפני:


איפה הפנייה לגבי המפקחים?

מאיר בינג:

לגבי המפקחים יש פנייה אחת שהוגשה לוועדת החוץ והביטחון בסכום של 12 מיליון שקלים, שמעבירה כסף למשרד הביטחון. יש פנייה אחרת שצריכה להיות מוגשת לוועדת הכספים ולוקחת את הכסף ממשרד הביטחון פלוס תקציב תוספתי נוסף ומביאה לכאן.

היו"ר משה גפני:


אתה תסביר את הפנייה כאשר היא תגיע לכאן?

מאיר בינג:

כן. או אני או הרפרנט שלי.

היו"ר משה גפני:


אבל יסבירו לנו שזה על המפקחים.

מאיר בינג:

כן. זה יהיה כתוב בדברי ההסבר בצורה ברורה.

היו"ר משה גפני:


אנחנו מצביעים.

ה צ ב ע ה

פניות מספר 83-85 – אושרו פה אחד

מאיר בינג:

יש לי עוד מספר פניות של העודפים.

טמיר כהן:


בעמוד 37 יש עוד פנייה שלך.

מאיר בינג:

כן.

אמנון כהן:

קודם עמוד 31.

היו"ר משה גפני:

הודעה מספר 52002 – המשרד לביטחון פנים

מאיר בינג:

עודפים של תקציב הפיתוח של משרד לביטחון פנים, משטרה, שירות בתי הסוהר. רוב העודפים הם בשירות בתי הסוהר שיש לו מערכת מחשוב שעובדים עליה ומטפחים אותה ומטמיעים אותה. הדבר השני הוא שיפוץ של תאי המאסר.

פניה קירשנבאום:

הייתה אמורה להיות גם העברה שלכם לרשות למלחמה בסמים.

מגלי והבה:

וגם לגיוס.

פניה קירשנבאום:

הוגשה לכם בקשה כבר לפני כשבוע או משהו כזה ואני רוצה לשאול מה קורה עם הבקשה הזאת.

מאיר בינג:

הגענו לסיכום עם המשרד והפנייה תוגש בקרוב לוועדת הכספים. מדובר בפנייה גדולה של המשרד לביטחון פנים שיהיו בה גם עוד 10 מיליון שקלים לרשות למלחמה בסמים.

פניה קירשנבאום:

בינתיים אין להם כסף.

מאיר בינג:

יש סיכום.

פניה קירשנבאום:

אם תכינו את זה היום, אנחנו נעביר את זה היום.

מאיר בינג:

זו פנייה גדולה מאוד.

פניה קירשנבאום:

אל תחכו. אפשר היה להעביר 10 מיליון שקלים לרשות כי בינתיים הרשות יושבת בלי כסף. אין כסף לאשפוז לשם גמילה. אני לא מבינה למה צריך לחכות להעברה הגדולה הזאת ולא להעביר את 10 המיליון שקלים. אני לא מבינה למה הדברים לא זזים שם.

מגלי והבה:

את רוצה רביזיה?

פניה קירשנבאום:

לא. אני רוצה לקדם את הפנייה כך שהיא לא תתקע. 

אמנון כהן:

תרשום את זה ותן תשובה לחברת הכנסת קירשנבאום.

פניה קירשנבאום:

השאלה אם זה יכול להגיע לכאן בהקדם.

מגלי והבה:

שאלה נוספת לגבי העברה תקציבית מההסכם הקואליציוני של ישראל ביתנו לגיוס.

מאיר בינג:

מה זה גיוס?

מגלי והבה:

גיוס למשטרה, לביטחון פנים. 

פניה קירשנבאום:

היו אלף תקנים.

מגלי והבה:

האם התקציב עבר?

מאיר בינג:

לא היה סיכום על התקנים. יש סיכום על סכום מסוים. השר יגבש תוכנית.

מגלי והבה:

אני רוצה לדעת אם העבירו או לא.

מאיר בינג:

לא, הבקשה טרם הועברה.

מגלי והבה:

השר לביטחון פנים אומר שהוא מוסיף תקנים ואם זה כך, מאיזה תקציב?

מאיר בינג:

הוא רוצה להוסיף תקנים למלחמה בפשיעה. על הנקודה הספציפית הזאת הוגשה בקשה ומתקיימים לגביה דיונים. זה בדרך להיסגר. כבר אמרו לנו מה הכוונות ואיך רוצים להשתמש בכסף הזה אבל טרם הוגשה בקשה מסודרת.

היו"ר משה גפני:


אנחנו מצביעים.

ה צ ב ע ה

הודעה מספר 52002 – אושרה פה אחד

הודעה מספר 07002 –
מאיר בינג:

העברה של העודפים של המשרד לביטחון פנים מהתקציב הרגיל. קודם העברנו את הפיתוח. בתקציב הרגיל של המשרד, המשטרה, השב"כ, ורוב הסכום הוא קרן בלאי של המשטרה. המשטרה רוכשת את הרכבים באופן ישיר ולא באמצעות מינהל הרכב.

היו"ר משה גפני:


אנחנו מצביעים.

ה צ ב ע ה

הודעה מספר 07002 – אושרה פה אחד

מאיר בינג:

בעמוד 64 יש עוד פנייה אחת שלי.

היו"ר משה גפני:

הודעה מספר 17002 –
מאיר בינג:
 
העברת עודפים של המינהל האזרחי.

היו"ר משה גפני:


אין מפקחים ואין בעיות.

מאיר בינג:

אלה רק עודפים.

היו"ר משה גפני:


אנחנו יודעים שאלה עודפים אבל השאלה למה.

מאיר בינג:

עודפים של הפעילות השוטפת.

היו"ר משה גפני:


השוטפת. לא מפקחים ולא משהו חדש.

מגלי והבה:

למה? יש יחידת פיקוח.

מאיר בינג:

יש להם יחידת פיקוח אבל זאת עבודה שוטפת שלהם. יש להם מפקחים שעושים עבודה שוטפת.

היו"ר משה גפני:


אנחנו מצביעים.

ה  צ ב ע ה

הודעה מספר 17002 – אושרה

אמנון כהן:

רביזיה.

היו"ר משה גפני:


רביזיה של חבר הכנסת אמנון כהן.

טמיר כהן:


עמוד 45. משרד התעשייה.

דוד שטיינמץ:

עודפים של תקציבי הפיתוח של המשרד, אזורי תעשייה חדשים באזורי פיתוח. זה חלק מהתקציבים שקיבלנו כתוצאה מהסכם עסקת החבילה. קיבלנו את זה לקראת סוף השנה והתחייבנו עליהם.

היו"ר משה גפני:


אנחנו מצביעים.

ה צ ב ע ה

הודעה של משרד התעשייה – אושרה פה אחד

יוגב גרודס:

אם אפשר לחזור לעמוד 10. מרכבה, ממשל זמין. זה הקצה השני של מה שאישרנו קודם וזה מגיע מסעיף 83, סעיף הוצאות.

היו"ר משה גפני:


זה לא עמוד 10 אלא זה עמוד 8.

יוגב גרודס:

נכון.


מדובר באותו פרוייקט שאישרנו קודם. זה מגיע משני סעיפים שונים. הוצאות הפיתוח מגיעות מסעיף 83.

היו"ר משה גפני:


מי בעד ההודעה? הודעה מספר 83011.

ה צ ב ע ה

הודעה מספר 83011 - אושרה פה אחד

יוגב גרודס:

דיברנו קודם על תגמולים לנכים. סעיף 25.

אמנון כהן:

אני מודיע לפרוטוקול שאני מסיר את הרביזיה על הדתות  מאחר שאני מכבד את השר.

היו"ר משה גפני:


עמוד 119. תגמולים לנכים.

הודעה מספר 25002 –
יוגב גרודס:

אלה תשלומים לניצולי שואה נזקקים בהתאם להסכם שהיה בתקופת אולמרט. 

היו"ר משה גפני:


צריך לזרז את  האנשים.

יוגב גרודס:

העברת העודפים היא חלק מהזירוז. 

היו"ר משה גפני:


צריכים להגיע אלינו שני צווים ואם הם יגיעו, אני אקיים היום ישיבה בנושא.

יוגב גרודס:

משה בר סימנטוב התקשר אלי והוא רוצה לדבר אתך.

היו"ר משה גפני:


הוא דיבר אתי בבוקר. אני אקיים ישיבה אחר הצהרים.

יוגב גרודס:

הוא מחפש אותך עכשיו.

פניה קירשנבאום:

לא הצליחו להכין את ההעברה לרשות למלחמה בסמים כי יש להם העברה מסובכת. אמרתי לו שלא יביא את ההעברה הגדולה אלא את מה שיש להם.

היו"ר משה גפני:


שיביא אותה אחר הצהרים.

פניה קירשנבאום:

כי אחרת אולי נתכנס שוב ב-14 באפריל.

יוגב גרודס:

אני אומר לו שתתקיים עוד ישיבה היום.

פניה קירשנבאום:

שיכין את הפנייה היום.

אשרה רודב:

האם אפשר לחזור לעמוד 73 או 74, נציבות שוויון זכויות?

יוגב גרודס:

הצבענו על ניצולי השואה?

מגלי והבה:

לא, עוד לא.

היו"ר משה גפני:


אנחנו מצביעים.

ה צ ב ע ה

הודעה מספר 25002 – אושרה פה אחד

אשרה רודב:

מדובר בנציבות שוויון זכויות לאנשים עם מוגבלות. נציבות שוויון הזכויות מקדמת 18 סטים של תקנות לרבות בניין, נגישות לשירות עבור הנכים.

פניה קירשנבאום:

לכן שאלנו לאיזו נציבות הכוונה.

אשרה רודב:

חל עיכוב בפעילות של הרשות בשנה שעברה כי הנציב חלה ורק השנה התמנה נציב חדש.

פניה קירשנבאום:

נצביע על זה.

היו"ר משה גפני:


אנחנו מצביעים.

ה צ ב ע ה

הודעה מספר 56002 – אושרה פה אחד

הישיבה הזאת נעולה. אנחנו נודיע לחברי הוועדה על ישיבה שתתקיים אחר הצהרים.

אמנון כהן:

תודיעו לפחות שעה מראש.

היו"ר משה גפני:


כן. מזכירות ועדת הכספים היא יעילה.


תודה רבה. הישיבה נעולה.

הישיבה ננעלה בשעה 10:45

